作者:杜甫
標題:陪章留後惠義寺餞嘉州崔都督赴州
內容:中軍待上客，令肅事有恆。前驅入寶地，祖帳飄金繩。南陌既留歡，茲山亦深登。清聞樹杪磬，遠謁雲端僧。回策匪新岸，所攀仍舊藤。耳激洞門飆，目存寒穀冰。出塵閟軌躅，畢景遺炎蒸。永願坐長夏，將衰棲大乘。羈旅惜宴會，艱難懷友朋。勞生共幾何，離恨兼相仍。